Na temelju članka 54. stavka 1., a u skladu s člankom 53. stavkom 1. Zakona o ustanovama (Narodne novine broj 76/93, 29/97, 47/99, 35/08, 127/19, 151/22), članka 31. Zakona o vatrogastvu (Narodne novine broj 125/19, 114/22, 155/23),  Vatrogasno vijeće Javne vatrogasne postrojbe otoka Krka (u daljnjem tekstu: Vatrogasno vijeće), na __. sjednici održanoj ________ godine,  uz prethodnu suglasnost Gradskog vijeća Grada Krka, KLASA: __________, URBROJ: __________ od __________. godine, Općinskog vijeća Općine Malinska – Dubašnica,  KLASA: __________, URBROJ: __________ od __________. godine, Općinskog vijeća Općine Dobrinj, KLASA: __________, URBROJ: __________ od __________. godine, Općinskog vijeća Općine Baška, KLASA: __________, URBROJ: __________ od __________. godine, Općinskog vijeća Općine Omišalj, KLASA: __________, URBROJ: __________ od __________. godine, Općinskog vijeća Općine Punat, KLASA: __________, URBROJ: __________ od __________. godine, te Općinskog vijeća Općine Vrbnik, KLASA: __________, URBROJ: __________ od __________. godine, donijelo je
STATUT
JAVNE VATROGASNE POSTROJBE OTOKA KRKA
I. OPĆE ODREDBE
Članak 1.
Ovim Statutom uređuje se ustrojstvo Javne ustanove, JAVNE VATROGASNE POSTROJBE OTOKA KRKA (u daljnjem tekstu: Vatrogasna postrojba), osnivanje, naziv i sjedište, zastupanje i predstavljanje, pečat, štambilj i znak Vatrogasne postrojbe, djelatnost, djelokrug rada, upravljanje, imovina i odgovornost za obveze, financiranje, nadzor nad radom, javnost rada, zaštita tajnosti podataka, te druga pitanja važna za obavljanje djelatnosti i poslovanje Vatrogasne postrojbe.
II. OSNIVANJE VATROGASNE POSTROJBE
Članak 2.
Osnivači Vatrogasne postrojbe su GRAD KRK, Trg bana Josipa Jelačića 2, Krk, OIB: 12405095116, OPĆINA MALINSKA – DUBAŠNICA, Lina Bolmarčića 22, Malinska, OIB: 36462926568, OPĆINA DOBRINJ, Dobrinj 103, Dobrinj, OIB: 97003983043, OPĆINA BAŠKA, Palada 88, Baška, OIB: 24078212554, OPĆINA OMIŠALJ, Prikešte 13, Omišalj, OIB: 72908368249, OPĆINA PUNAT, Novi Put 2, Punat, OIB: 59398328383 i OPĆINA VRBNIK, Trg Škujica 7, Vrbnik, OIB: 80254949848, osnivačkim aktom – Sporazum o osnivanju Javne vatrogasne postrojbe otoka Krka od 6. ožujka 2026. godine. 
Članak 3.
Vatrogasna postrojba javna je ustanova Osnivača, koja u okviru vatrogasne djelatnosti skrbi o potrebama i interesima građana na svom području za organiziranjem i djelovanjem učinkovite vatrogasne službe.
Članak 4.
Javna vatrogasna postrojba otoka Krka pravni je  sljednik Javne vatrogasne postrojbe Grada Krka.

III. NAZIV I SJEDIŠTE
Članak 5.
Vatrogasna postrojba obavlja svoju djelatnost, posluje i sudjeluje u pravnom prometu pod nazivom: JAVNA VATROGASNA POSTROJBA OTOKA KRKA. Skraćeni naziv: JVP OTOKA KRKA. 
Vatrogasna postrojba u pravnom prometu djeluje kao:
· Ustanova, brojčana oznaka 30;
· Djelatnost vatrogasne službe 84.25.0 (NKD 2025);
· Matični broj:1476726;
· OIB:52724996025.
· Sjedište JVP OTOKA KRKA je u Krku, Stjepana Radića 11.
Članak 6.
Vatrogasna postrojba je pravna osoba – ustanova, upisana u sudski registar.
Vatrogasna postrojba je upisana u registar ustanova Trgovačkog suda u Rijeci, na temelju Rješenja Tt –00/45-2 od 10. siječnja 2000. godine; MBS: 040151545.
Članak 7.
Vatrogasna postrojba može promijeniti naziv i sjedište samo odlukom Osnivača, a na prijedlog Vatrogasnog vijeća. 
Članak 8.
Naziv vatrogasne postrojbe mora biti istaknut na zgradi u kojoj je njezino sjedište i na objektima u kojima obavlja svoju djelatnost.
IV. ZASTUPANJE I PREDSTAVLJANJE
Članak 9.
Vatrogasnu postrojbu predstavlja i zastupa zapovjednik.
Zapovjednik poduzima sve pravne radnje u ime i za račun Vatrogasne postrojbe, zastupa vatrogasnu postrojbu u svim postupcima pred sudovima, upravnim i drugim državnim tijelima s javnim ovlastima, organizira i vodi rad i poslovanje vatrogasne postrojbe sukladno Zakonu i ovom Statutu.
Zapovjednik ima sve ovlasti u pravnom prometu u sklopu djelatnosti upisanih u sudski registar, osim: 
· nastupati kao druga ugovorna strana i s Vatrogasnom postrojbom zaključivati ugovore u svoje ime i za svoj račun, u svoje ime i za račun druge osobe ili u ime i za račun drugih osoba bez posebne ovlasti Vatrogasnog vijeća ili Osnivača. 
Članak 10.
Zapovjednik može dati punomoć drugoj osobi da zastupa Vatrogasnu postrojbu u pravnom prometu u granicama svojih ovlasti, sukladno odredbama Zakona kojim se uređuju obvezni odnosi.

V. PEČAT,  ŠTAMBILJ I ZNAK VATROGASNE POSTROJBE
Članak 11.
U pravnom prometu Vatrogasna postrojba koristi pečat i štambilj.
Pečat je okruglog oblika, promjera 30 mm, na kojem je uz obod natpis: JAVNA VATROGASNA POSTROJBA OTOKA KRKA, a u sredini pečata je vatrogasni znak koji se sastoji od vatrogasne kacige iza koje se nalazi ukrštena vatrogasna sjekirica i baklja.
Štambilj je četvrtastog oblika, promjera 12 mm i dužine 55 mm, i u njemu je upisan pun naziv i sjedište: JAVNA VATROGASNA POSTROJBA OTOKA KRKA, Krk, Stjepana Radića 11.
Članak 12.
Pečatom se ovjeravaju isprave i akti u pravnom prometu.
Štambilj se upotrebljava za odgovarajuće administrativno – financijsko poslovanje Vatrogasne postrojbe.
Način uporabe i čuvanje pečata i štambilja svojim aktom uređuje zapovjednik Vatrogasne postrojbe.
Članak 13.
Vatrogasna postrojba ima svoj znak, amblem i zastavu, kojima se utvrđuje identitet postrojbe.
Znak JVP otoka Krka je štit crno sive boje (HEX #353535, RAL 7021) obrubljen zlatno-narančastom (HEX #FBB040, RAL 1028 ) crtom sa implementiranim simbolom vatrogastva, te obris otoka Krka kao područja odgovornosti.
Vatrogastvo simbolizira vatrogasni znak, srebrna vatrogasna kaciga sa ukrštenom bakljom i vatrogasnom sjekiricom u pozadini, dok je u pozadini zlatno-narančastom bojom obris otoka Krka kao područja odgovornosti. 
Na vrhu štita, tiskanim slovima zlatno-narančaste boje u fontu Arial regular je ispisano „JAVNA VATROGASNA POSTOJBA“, a ispod toga, tiskanim slovima zlatno-narančaste boje u fontu Arial bold je ispisano „KRK“. U dnu štita, slovima zlatno-narančaste boje, na glagoljici je ispisano „KRK“ kao simbol kulturne baštine otoka Krka.
Podrobnije odredbe o znaku, amblemu i zastavi Vatrogasne postrojbe, te način i uvjete njihova korištenja odredit će Vatrogasno vijeće posebnim aktom.
Članak 14.
Djelatnost Vatrogasne postrojbe je sudjelovanje u provedbi preventivnih mjera zaštite od požara i tehnoloških eksplozija, gašenje požara i spašavanje ljudi i imovine ugroženih požarom i tehnološkom eksplozijom, pružanje tehničke pomoći u nezgodama i opasnim situacijama te obavljanje drugih poslova u nesrećama, ekološkim i inim nesrećama, a provodi se na kopnu, moru, jezerima i rijekama.
Vatrogasna postrojba uz vatrogasnu djelatnost iz stavka 1. obavlja i: 
· pružanje usluga koje su sukladne odredbama posebnih propisa, a koje po obimu i načinu ne umanjuju interventnu sposobnost same postrojbe (prijevoz vode autocisternom, ispumpavanje, rušenje grana i stabala uz pomoć vatrogasne opreme i sredstava, vatrogasna osiguranja, iznajmljivanje vatrogasne opreme i sl.);
· uz odobrenje Ministarstva unutarnjih poslova provodi program neformalnog obrazovanja propisanog Zakonom i to: osposobljavanje pučanstva za provedbu preventivnih mjera zaštite od požara, gašenje požara i spašavanje ljudi i imovine ugroženih požarom;                     
· organizira savjetovanja i seminare, pokazne vježbe i prezentacije, provodi teorijsku nastavu i praktične vježbe temeljem pozitivnih propisa, sudjeluje u aktivnostima zaštite okoliša te poduzima i druge radnje za ostvarivanje ciljeva i obavljanje djelatnosti Vatrogasne postrojbe;
· pružanje usluge nadzora sustava za dojavu požara (vatrodojave);
· prodaja proizvedene el. energije iz fotonaponske elektrane, kao i obavljanje drugih poslova.
Članak 15.
Vatrogasnu djelatnost Vatrogasna postrojba obavlja kao javnu službu, sukladno pravilima struke, bez obzira čija je imovina odnosno život ugrožen, a provodi se na kopnu, moru, jezerima i rijekama kao neprofitna, stručna i humanitarna djelatnost od interesa za Republiku Hrvatsku.
Članak 16.
Vatrogasna postrojba može promijeniti ili proširiti djelatnost, osim vatrogasne djelatnosti, samo uz prethodnu suglasnost Osnivača.

Članak 17.
Vatrogasnu djelatnost obavljaju vatrogasci koji za zasnivanje radnog odnosa ispunjavaju posebne uvjete propisane Zakonom o vatrogastvu.

Članak 18.
Područje djelovanja Vatrogasne postrojbe je područje Grada Krka, Općine Malinska – Dubašnica, Općine Dobrinj, Općine Baška, Općine Omišalj, Općine Punat i Općine Vrbnik.
Vatrogasna postrojba dužna je sudjelovati i u vatrogasnim intervencijama izvan područja svog djelovanja, sukladno zapovijedi nadležnog vatrogasnog zapovjednika, Zakonu i drugim važećim propisima, odgovarajućim planovima zaštite od požara, Vatrogasnim i provedbenim planovima, te Vatrogasnoj mreži.
VIII. UNUTARNJE USTROJSTVO VATROGASNE POSTROJBE
Članak 19.
Unutarnjim ustrojstvom osigurava se racionalan i djelotvoran rad Vatrogasne postrojbe u cilju ostvarivanja zaštite od požara građana, bez obzira čija je imovina, odnosno ljudski život ugrožen.
Pravilnikom o unutarnjoj organizaciji i sistematizaciji radnih mjesta u Vatrogasnoj postrojbi pobliže se uređuje ustrojstvo, radna mjesta i rad Vatrogasne postrojbe u obavljanju vatrogasne djelatnosti kao javne službe.
Pravilnik o unutarnjoj organizaciji i sistematizaciji radnih mjesta u Vatrogasnoj postrojbi donosi Vatrogasno vijeće na prijedlog zapovjednika uz prethodnu suglasnost izvršnog tijela Osnivača.
Članak 20.
Vatrogasna postrojba udružuje se u Područnu vatrogasnu zajednicu otoka Krka, Županijsku vatrogasnu zajednicu.
Članak 21.
Administrativne i stručne poslove koji su potrebni radi ostvarivanja djelatnosti Vatrogasne postrojbe i njenog poslovanja kao javne službe, vođenje propisane dokumentacije i evidencije, javnost rada, računovodstveno-financijske i druge administrativne poslove te ostvarivanje prava i obveza zaposlenika Vatrogasne postrojbe obavlja stručna služba Vatrogasne postrojbe.
Članak 22.
Pomoćno-tehničkim poslovima osiguravaju se primjereni tehnički i drugi uvjeti za ostvarivanje plana i programa, te drugi potrebiti uvjeti za rad i poslovanje Vatrogasne postrojbe.
IX. UPRAVLJANJE VATROGASNOM  POSTROJBOM
Članak 23.
Tijela Vatrogasne postrojbe su:
· Vatrogasno vijeće, i 
· Zapovjednik.
1. Vatrogasno vijeće 
Članak 24.
Vatrogasnom postrojbom upravlja Vatrogasno vijeće.
Vatrogasno vijeće ima tri (3) člana, a čine ga:
· Jedan (1) predstavnik iz reda osnivača,
· Jedan (1) predstavnik iz reda vatrogasne zajednice županije,
· Jedan (1) predstavnik iz reda radnika Vatrogasne postrojbe, svi sa jednakim pravom glasa.
Članove Vatrogasnog vijeća iz stavka 1. podstavka 1. i 2. ovog članka imenuju Osnivači, odnosno Vatrogasna zajednica Primorsko – goranske županije na način predviđen njihovim općim aktima.
Člana Vatrogasnog vijeća iz stavka 1. podstavka 3. ovog članka biraju između sebe zaposlenici Vatrogasne postrojbe na slobodnim i neposrednim izborima, tajnim glasovanjem. 
Za člana Vatrogasnog vijeća izabran je onaj kandidat koji dobije najveći broj glasova.  
Članovi Vatrogasnog vijeća nemaju pravo na naknadu.
Članak 25.
Predsjednika Vatrogasnog vijeća biraju članovi između sebe glasovanjem na konstituirajućoj sjednici na vrijeme od pet (5) godina.
Članak 26.
Vatrogasno vijeće poslove iz svoje nadležnosti obavlja na sjednicama.
Predsjednik Vatrogasnog vijeća saziva i vodi sjednice Vatrogasnog vijeća te potpisuje akte koje donosi Vatrogasno vijeće. 
Predsjednik Vatrogasnog vijeća dužan je sazvati sjednicu na zahtjev zapovjednika ili člana Vatrogasnog vijeća. 
U slučaju odsutnosti ili spriječenosti predsjednika Vatrogasnog vijeća zamjenjuje ga, član Vatrogasnog vijeća kojeg on za to ovlasti.
Članak 27.
Vatrogasno vijeće:
1. Na prijedlog zapovjednika Vatrogasne postrojbe donosi: 
· Statut uz prethodnu suglasnost Osnivača; 
· Pravilnik o unutarnjoj organizaciji i sistematizaciji radnih mjesta u Vatrogasnoj postrojbi uz prethodnu suglasnost izvršnog tijela Osnivača;
· Pravilnik o radu i druge opće akte utvrđene ovim Statutom i zakonom,
· Godišnji plan i program rada i razvoja Vatrogasne postrojbe;
· Financijski plan i financijska izvješća Vatrogasne postrojbe;
· Odluke o zasnivanju radnog odnosa zaposlenika;
· Odluke o prestanku radnog odnosa zaposlenika;
· Odluke o stjecanju, opterećivanju ili otuđivanju nekretnina i pokretnina od 10.000,00 do 50.000,00 eura.
2. Odlučuje uz prethodnu suglasnost Osnivača:
· o stjecanju, opterećivanju i otuđenju nekretnina, pokretnina ili druge imovine iznad 50.000,00 eura;
· o promjeni ili nadopuni djelatnosti Vatrogasne postrojbe;
· o davanju u zakup objekata i prostora Vatrogasne postrojbe ili mijenjanju namjene objekata i prostora;
· o osnivanju druge pravne osobe;
· o promjeni naziva i sjedišta Vatrogasne postrojbe.
3. Odlučuje:
· o potrebi raspisivanja javnog natječaja za popunu radnih mjesta te nabavu roba i usluga; 
· o izvješćima Zapovjednika o radu Vatrogasne postrojbe;
· o raspodjeli dobiti za obavljanje i razvoj djelatnosti Vatrogasne postrojbe;
· o financijskom planu i izvršenju financijskog plana.
4. Predlaže Osnivaču:
· promjenu naziva i sjedišta Vatrogasne postrojbe;
· statusne promjene Vatrogasne postrojbe.
5. Obavještava gradonačelnika Grada Krka:
· o potrebi raspisivanja javnog Natječaja za zapovjednika Vatrogasne postrojbe.
6. Određuje Zapovjedniku:
· osnovne smjernice za rad i poslovanje Vatrogasne postrojbe.
Vatrogasno vijeće razmatra i odlučuje o drugim pitanjima u skladu sa zakonom, ovim Statutom i drugim općim aktima Vatrogasne postrojbe.
Članak 28.
Vatrogasno vijeće pravovaljano raspravlja i odlučuje kada je na sjednici prisutna natpolovična većina ukupnog broja članova Vatrogasnog vijeća.
Članak 29.
[bookmark: _Hlk69382642]Vatrogasno vijeće odluke donosi natpolovičnom većinom prisutnih članova Vatrogasnog vijeća.
Članak 30.
Na sjednicu Vatrogasnog vijeća može se pozvati i predstavnika Osnivača, te po potrebi i druge osobe koje mogu sudjelovati u radu sjednice bez prava odlučivanja.
Zapovjednik kao predstavnik poslodavca zajedno sa voditeljem računovodstvenih i administrativnih poslova priprema materijale za sjednicu i sudjeluje u radu Vatrogasnog vijeća.
Članak 31.
Mandat članova Vatrogasnog vijeća traje pet (5) godina, a članovi mogu biti ponovo birani, odnosno imenovani.
Članak 32.
Članu Vatrogasnog vijeća prestaje mandat ako: 
· sam zatraži razrješenje; 
· ne ispunjava dužnost člana, odnosno predsjednika;
· svojim ponašanjem povrijedi ugled i dužnost koju obnaša;
· izgubi pravo na obavljanje dužnosti.
Postupak za utvrđivanje prijedloga za razrješenje dužnosti člana Vatrogasnog vijeća pokreće Vatrogasno vijeće ili tijelo koje ga je imenovalo.
Odluku o razrješenju donosi tijelo koje ga je imenovalo članom Vatrogasnog vijeća.
U slučaju razrješenja člana Vatrogasnog vijeća novi član imenuje se u roku od 30 dana, na vremensko razdoblje koje je preostalo u mandatu člana Vatrogasnog vijeća koji je razriješen.
U slučaju prestanka mandata člana ili predsjednika Vatrogasnog vijeća prije isteka vremena na koje je član, odnosno predsjednik izabran, novi član, odnosno predsjednik se bira ili delegira na vrijeme do isteka mandata na koji je isti izabran.  
Članak 33.
Sazivanje sjednica, utvrđivanje dnevnog reda i način rada Vatrogasnog vijeća pobliže se uređuje poslovnikom.



2. Zapovjednik 
Članak 34.
Zapovjednik Vatrogasne postrojbe je poslovni i stručni voditelj Vatrogasne postrojbe i upravlja Vatrogasnom postrojbom, te u tom svojstvu ima prava i obveze utvrđene Zakonom o vatrogastvu i drugim propisima, te ovim Statutom, a osobito:
· organizira i vodi rad i poslovanje Vatrogasne postrojbe; 
· predstavlja i zastupa Vatrogasnu postrojbu; 
· poduzima sve pravne radnje u ime i za račun Vatrogasne postrojbe;
· predlaže plan i program rada Vatrogasne postrojbe;
· imenuje i razrješava svog zamjenika;
· provodi odluke Vatrogasnog vijeća i Osnivača; 
· donosi samostalno odluke u vezi s radom i poslovanjem Vatrogasne postrojbe iz svog djelokruga;
· odlučuje o stjecanju, opterećenju i otuđenju imovine čija vrijednost ne prelazi 10.000,00 eura; 
· potpisuje ugovore o radu i druge akte Vatrogasne postrojbe;
· podnosi izvješće Vatrogasnom vijeću i drugim nadležnim tijelima o radu i poslovanju vatrogasne postrojbe;
· organizira rad i obavlja raspored zaposlenika Vatrogasne postrojbe;
· donosi odluke u prvom stupnju u predmetima u kojima se odlučuje o pojedinim pravima zaposlenika; 
· odgovoran je za zakonitost, operativnost i stručnost rada Vatrogasne postrojbe;
· odgovoran je za financijsko poslovanje Vatrogasne postrojbe;
· te obavlja i druge poslove utvrđene zakonom, ovim Statutom i drugim aktima Vatrogasne postrojbe.
Zapovjednik Vatrogasne postrojbe donosi odluke iz područja javne nabave bez financijskih ograničenja, sukladno Planu nabave.
Članak 35.
Za zapovjednika Vatrogasne postrojbe može biti imenovana osoba koja ispunjava uvjete propisane Zakonom o vatrogastvu i drugim propisima, odnosno osoba koja ispunjava uvjete kako slijedi:
· da ima hrvatsko državljanstvo;
· da ima završen najmanje kratki stručni studij ili preddiplomski stručni studij u trajanju od tri (3) godine;
· da ima najmanje pet (5) godina iskustva na poslovima vatrogasca s posebnim ovlastima i  odgovornostima;
· da ima položen stručni ispit za vatrogasca s posebnim ovlastima i odgovornostima;
· da je tjelesno i duševno sposobna za obavljanje vatrogasne djelatnosti;
· da nije kažnjavana za kaznena djela protiv života i tijela (glava X.), kaznena djela protiv opće sigurnosti (glava XXIII.), i kaznena djela protiv službene dužnosti (glava XXVIII.), a koja su propisana Kaznenim zakonom (”NN” br. 125/11, 144/12, 56/15, 61/15, 101/17, 118/18 i 126/19) odnosno za kaznena djela protiv života i tijela (glava X.), kaznena djela protiv opće sigurnosti (glava XX.) i kaznena djela protiv službene dužnosti (glava XXV.), a koja su propisana Kaznenim zakonom (”NN” br. 110/97, 27/98 – ispravak, 50/00, 129/00, 51/01, 111/03, 190/03, 10/04, 84/05, 71/06, 110/07, 152/08, 57/11, 77/11 i 143/12.);
· da ima organizacijske sposobnosti.
Članak 36.
Zapovjednika Vatrogasne postrojbe, uz prethodnu suglasnost županijskog vatrogasnog zapovjednika i mišljenje ostalih Osnivača imenuje i razrješava u ime svih Osnivača Gradonačelnik Grada Krka.
Zapovjednik se imenuje na vrijeme od pet  (5) godina. 
Po isteku mandata ista osoba može biti ponovo imenovana za zapovjednika.
Članak 37.
Zapovjednik se imenuje na temelju javnog natječaja koji raspisuje Vatrogasno vijeće Vatrogasne postrojbe u skladu sa zakonom i ovim Statutom.
Natječaj za imenovanje zapovjednika raspisuje se najkasnije dva  (2)  mjeseca prije isteka vremena na koje je zapovjednik imenovan.
Rok za prijavu kandidata ne može biti kraći od osam (8) dana od objave natječaja.
Natječaj iz stavka 1. ovog članka objavljuje se u ”Narodnim novinama” i na mrežnim stranicama Vatrogasne postrojbe.
U natječaju se objavljuju uvjeti koje mora ispunjavati kandidat, vrijeme za koje se imenuje, rok u kojem će prijavljeni kandidati biti obavješteni o izboru.
Članak 38.
Po isteku roka za podnošenje prijava, Vatrogasno vijeće, otvara i razmatra pristigle prijave s priloženom dokumentacijom, utvrđuje jesu li prijave potpune i dostavljene u roku, te ispunjavaju li kandidati propisane uvjete. Nepotpune i prijave dostavljene izvan roka se odbacuju.
Vatrogasno vijeće po pregledu pristiglih prijava, utvrđuje prijedlog za imenovanje zapovjednika i dostavlja ga Gradonačelniku Grada Krka zajedno s cjelokupnom natječajnom dokumentacijom u roku od 15 dana od dana isteka roka za podnošenje prijava.
Članak 39.
Gradonačelnik  Grada Krka nakon razmatranja prijedloga o imenovanju zapovjednika, isti upućuje županijskom vatrogasnom zapovjedniku na suglasnost i ostalim Osnivačima da daju svoje mišljenje.
Po dobivanju suglasnosti od županijskog vatrogasnog zapovjednika i mišljenja ostalih Osnivača, Gradonačelnik Grada Krka donosi odluku o imenovanju zapovjednika.
Prijavljeni kandidati o izboru moraju biti obavješteni u roku ne dužem od 45 dana od dana isteka roka za podnošenje prijava, s poukom o pravnom lijeku da u roku od 15 dana od primitka obavijesti može pokrenuti upravni postupak kod nadležnog upravnog suda prema članku 42. Zakona o ustanovama.
Članak 40.
Ako se na raspisani natječaj nitko ne prijavi ili nitko od prijavljenih ne bude izabran, natječaj će se ponoviti.
Do imenovanja Zapovjednika na temelju ponovljenog natječaja, imenovati će se vršitelj dužnosti zapovjednika, ali najdulje na vrijeme od godinu dana.
Gradonačelnik Grada Krka će na prijedlog Vatrogasnog vijeća imenovati vršitelja dužnosti zapovjednika i u svim drugim situacijama kada se za to ukaže potreba.
Vršitelj dužnosti zapovjednika ima sva prava i obveze zapovjednika.
Članak 41.
Zapovjednik Vatrogasne postrojbe može biti razriješen prije isteka vremena na koje je imenovan  ako:
· sam zatraži razrješenje;
· nastanu takvi razlozi koji po posebnim propisima ili propisima kojima se uređuju radni odnosi dovedu do prestanka ugovora o radu;
· ne ispunjava zakonom i drugim propisima ili općim aktima Vatrogasne postrojbe utvrđene obveze;
· trajno izgubi zdravstvenu sposobnost za obavljati dužnost;
· je pravomoćnom presudom osuđen za kaznena djela protiv života i tijela (glava X.),  kaznena djela protiv opće sigurnosti (glava XXIII.), i kaznena djela protiv službene dužnosti (glava XXVIII.), a koja su propisana Kaznenim zakonom (”NN” br. 125/11, 144/12, 56/15, 61/15, 101/17, 118/18 i 126/19) odnosno za kaznena jela protiv života i tijela (glava X.), kaznena djela protiv opće sigurnosti (glava XX.) i kaznena djela protiv službene dužnosti (glava XXV.), a koja su propisana Kaznenim zakonom (”NN” br. 110/97, 27/98 – ispravak, 50/00, 129/00, 51/01, 111/03, 190/03, 10/04, 84/05, 71/06, 110/07, 152/08, 57/11, 77/11  i 143/12);
· svojim nesavjesnim radom prouzroči Vatrogasnoj postrojbi veću štetu ili veće smetnje u radu. 
Prije donošenja odluke o razrješenju Zapovjedniku se mora dati mogućnost da se izjasni o razlozima za razrješenje.
U slučaju razrješenja Zapovjednika imenovati će se vršitelj dužnosti, ali najduže do godinu dana (članak 43. stavak 2. Zakona o ustanovama).
Članak 42.
Vatrogasno vijeće utvrđuje prijedlog za razrješenje Zapovjednika odnosno prijedlog za imenovanje vršitelja dužnosti zapovjednika i dostavlja ga Gradonačelniku Grada Krka koji donosi konačnu odluku o razrješenju Zapovjednika odnosno imenovanju vršitelja dužnosti.
Članak 43.
U slučaju razrješenja Zapovjednik ima pravo tužbom tražiti sudsku zaštitu prava, ako smatra da je bio povrijeđen propisani postupak i da je ta povreda mogla bitno utjecati na odluku ili da nisu postojali razlozi za razrješenje propisani zakonom. 
Tužba se podnosi nadležnom sudu u roku od 30 dana od dana primitka odluke o razrješenju. 
Članak 44.
Zapovjednik ima zamjenika.
Zamjenik zapovjednika pomaže zapovjedniku u obavljanju odgovarajućih poslova, odnosno obavlja poslove koje mu zapovjednik povjeri, te zamjenjuje zapovjednika u slučaju njegove odsutnosti ili spriječenosti.
Na zamjenika zapovjednika odnosne se isti uvjeti kao i za zapovjednika Vatrogasne postrojbe, a koji su definirani zakonskim odredbama odnosno člankom 35. ovog Statuta.
Zamjenika zapovjednika Vatrogasne postrojbe imenuje i razrješava zapovjednik zajedno s početkom svoga mandata, odnosno najkasnije u roku od 30 dana od početka mandata zapovjednika. 
O imenovanju, odnosno razrješenju zamjenika zapovjednika, zapovjednik donosi Odluku koju objavljuje na mrežnim stranicama Vatrogasne postrojbe.
Članak 45.
[bookmark: _Hlk77575993]Zamjenik zapovjednika imenuje se na vrijeme od pet (5) godina.
Zapovjednik može imenovati zamjenika zapovjednika iz redova zaposlenika Javne vatrogasne postrojbe direktnim izborom bez natječaja, ukoliko isti udovoljavaju zakonskim uvjetima za imenovanje uz prethodnu suglasnost Vatrogasnog vijeća. U slučaju da niti jedan zaposlenik ne ispunjava zakonske uvjete Vatrogasno vijeće će na prijedlog zapovjednika raspisati javni natječaj za imenovanje zamjenika zapovjednika Javne vatrogasne postrojbe. 
Na razrješenje zamjenika zapovjednika primjenjuju se odredbe utvrđene člankom 41. ovog Statuta.
Ista osoba može se ponovno imenovati.
X. IMOVINA VATROGASNE POSTROJBE I ODGOVORNOST ZA NJEZINE OBVEZE
Članak 46.
Imovinu Vatrogasne postrojbe čine stvari, prava i novčana sredstva.
Imovinom raspolaže Vatrogasna postrojba pod uvjetima i na način propisan Zakonom, drugim propisima donesenim na temelju Zakona i ovog Statuta.
Imovinu Vatrogasne postrojbe čine sredstva za rad koja su pribavljena od Osnivača, stečena pružanjem usluga ili pribavljena iz drugih izvora.
Članak 47.
Sredstva koja Javna vatrogasna postrojba ostvari vlastitom djelatnošću mogu se koristiti za provedbu vatrogasne djelatnosti i aktivnosti.
Ako Javna vatrogasna postrojba u obavljanju svoje djelatnosti ostvari dobit, dužna je upotrijebiti istu sukladno stavku 1. ovog članak.
O raspodjeli dobiti Javne vatrogasne postrojbe odlučuje Vatrogasno vijeće.
Članak 48.
Za obveze u pravnom prometu Vatrogasna postrojba odgovara cjelokupnom svojom imovinom.
Osnivač solidarno i neograničeno odgovara za obveze Vatrogasne postrojbe.
XI. FINANCIRANJE VATROGASNE  DJELATNOSTI
Članak 49.
Financijsko poslovanje Vatrogasne postrojbe obavlja se u skladu sa Zakonom i drugim propisima.
Članak 50.
Vatrogasna postrojba proračunski je korisnik Osnivača, te se na osnovu toga sredstva za financiranje redovne djelatnosti Vatrogasne postrojbe osiguravaju iz proračuna Osnivača, te drugih izvora sukladno Zakonu.
Članak 51.
U državnom proračunu Republike Hrvatske osiguravaju se nedostajuća sredstva u proračunima jedinica lokalne samouprave za financiranje decentraliziranih funkcija javnih vatrogasnih postrojbi, do iznosa bilančnih prava utvrđenih Odlukom o minimalnim financijskim standardima, kriterijima i mjerilima za financiranje rashoda javnih vatrogasnih postrojbi Vlade Republike Hrvatske za svaku proračunsku godinu, a na prijedlog Hrvatske vatrogasne zajednice.
Decentralizirano financiranje rashoda za zaposlene te materijalne i financijske rashode javnih vatrogasnih postrojbi u jedinicama lokalne samouprave su:
· rashodi za zaposlene u javnim vatrogasnim postrojbama;
· materijalni rashodi za javne vatrogasne postrojbe;
· financijski rashodi za javne vatrogasne postrojbe.
Članak 52.
Zapovjednik za svaku godinu predlaže Vatrogasnom vijeću do 30. rujna tekuće godine financijski plan sa projekcijama za buduća razdoblja. Vatrogasno vijeće prihvaćeni financijski plan dostavlja Osnivačima na usvajanje.
Ako se ne donese financijski plan za sljedeću poslovnu godinu do 31. prosinca tekuće godine, donosi se privremeni financijski plan za razdoblje od tri mjeseca.	
Zapovjednik za svaku poslovnu godinu dužan je podnijeti godišnja i periodična financijska izvješća.  
Financijska izvješća podnose se Vatrogasnom vijeću, te Osnivačima na usvajanje.  
Članak 53.
Naredbodavatelj za izvršenje financijskog plana je zapovjednik Vatrogasne postrojbe.
Računovodstvenu i knjigovodstvenu dokumentaciju, sukladno ovlasti Zapovjednika, supotpisuje voditelj računovodstvenih i administrativnih poslova Vatrogasne postrojbe.
XII. NADZOR NAD RADOM VATROGASNE POSTROJBE
Članak 54.
[bookmark: _Hlk77576185]Nadzor nad radom Vatrogasne postrojbe provode nadležna tijela sukladno odredbama Zakona o vatrogastvu i drugim važećim propisima.
U provođenju nadzora Zapovjednik, Vatrogasno vijeće i drugi zaposlenici Vatrogasne postrojbe dužni su surađivati s ovlaštenim tijelima i osobama koje provode nadzor.
XIII. OPĆI AKTI VATROGASNE POSTROJBE
Članak 55.
Vatrogasna postrojba ima sljedeće opće akte:
· Statut;
· Pravilnik o unutarnjoj organizaciji i sistematizaciji radnih mjesta u Vatrogasnoj postrojbi;
· Pravilnik o radu;
· Pravilnik o zaštiti na radu;
· Poslovnik o radu Vatrogasnog vijeća;
· druge opće akte koje donosi Vatrogasno vijeće, sukladno zakonu, propisu donesenom na temelju zakona i ovog Statuta.
XIV. JAVNOST RADA VATROGASNE POSTROJBE
Članak 56.
Rad Vatrogasne postrojbe je javan, a ostvaruje se:
· pravodobnim izvješćivanjem o radu Vatrogasne postrojbe i značajnim događajima putem pisanih izvješća, organizacijom posebnih skupova ili na drugi prikladan način;
· putem sredstava javnog priopćavanja;
· putem mrežnih stranica Vatrogasne postrojbe.
Vatrogasna postrojba obvezna je na mrežnim stranicama na lako pretraživ i čitljiv način objavljivati akte propisane Zakonom o pravu na pristup informacijama. 

Članak 57.
Vatrogasna postrojba je dužna:
· građane, pravne osobe i druge korisnike pravodobno i na pogodan način obavještavati  o uvjetima i načinu davanja svojih usluga i obavljanju poslova iz djelatnosti za koju je Vatrogasna postrojba osnovana;
· odmah ili iznimno u primjerenom roku dati svakom korisniku na njegov zahtjev obavijest o uvjetima i načinu pružanja svojih usluga i obavljanju poslova iz svoje djelatnosti te potrebne podatke i upute;
· u razumnom roku davati sredstvima javnog priopćavanja, na njihov zahtjev, informacije o obavljanju svoje djelatnosti i omogućiti im uvid u odgovarajuću dokumentaciju.
Vatrogasna postrojba će uskratiti davanje informacija, odnosno uvid u dokumentaciju ako je ona zakonom ili Statutom određena kao službena, poslovna ili znanstvena tajna, te kad se odnosi na osobne podatke fizičkih osoba.
Članak 58.
Informacije i podatke o obavljanju djelatnosti ili uvid u dokumentaciju Vatrogasne postrojbe sredstvima javnog priopćavanja i drugim pravnim osobama može dati samo Zapovjednik Vatrogasne postrojbe te njegov zamjenik u mjeri u kojoj ga za to ovlasti zapovjednik, odnosno drugi  zaposlenik kojeg ovlasti zapovjednik za njegov djelokrug rada.
XV. POSLOVNA I PROFESIONALNA TAJNA
Članak 59.
Poslovnom tajnom smatraju se: dokumenti koje Zapovjednik proglasi poslovnom tajnom, podaci koje nadležno tijelo kao povjerljivo priopći Vatrogasnoj postrojbi, mjere i način postupanja u slučaju nastanka izvanrednih okolnosti, dokumenti koji se odnose na sigurnosne mjere koje se provode sukladno okolnostima i druge isprave i podaci čije bi priopćavanje neovlaštenoj osobi bilo protivno interesima Vatrogasne postrojbe i njezinih Osnivača.

Članak 60.
Podatke i isprave koji se smatraju poslovnom tajnom dužni su čuvati svi zaposlenici Vatrogasne postrojbe bez obzira na način saznanja o tim podacima ili pribavljanju, odnosno stjecanja mogućnosti uvida u takve podatke i isprave.
Obveza čuvanja poslovne tajne traje i nakon prestanka radnog odnosa u Vatrogasnoj postrojbi.
Članak 61.
Podaci i isprave koje se smatraju poslovnom tajnom mogu se dostaviti i dati na uvid tijelima ovlaštenima zakonom odnosno tijelima i osobama kojima ovlaštenje proizlazi iz dužnosti koje obavljaju.
Članak 62.
O čuvanju poslovne i profesionalne tajne neposredno skrbi zapovjednik i druga ovlaštena osoba.
Povreda čuvanja poslovne i profesionalne tajne predstavlja težu povredu radne obveze.
XVI. PRIJELAZNE I ZAVRŠNE ODREDBE
Članak 63.
Ovaj Statut donosi Vatrogasno vijeće uz prethodnu suglasnost Osnivača.
Članak 64.
Vatrogasna postrojba je dužna donijeti opće akte iz članka 55. ovog Statuta u roku od 90 dana od dana donošenja ovog Statuta.
Članak 65.
Stupanjem na snagu ovog Statuta prestaje važiti Statut Javne vatrogasne postrojbe Grada Krka, Broj: 06-10/20-03 od 9. prosinca 2020. godine i Izmjene i dopune Statuta, Broj: 06-10/21-03 od 13. rujna 2021. godine.

Članak 66.
[bookmark: _Hlk71280302]Ovaj Statut stupa na snagu osmog dana od dana objave na oglasnoj ploči Vatrogasne postrojbe, a objavit će se i na mrežnim stranicama Vatrogasne postrojbe. 

